
Egy hármas rendszer szoros kettősének fotometriai analízise és modellezése

Kulcsszavak: kettőscsillagok; TESS; fotometriai mérések; PHOEBE; radiális sebesség-profil
A Sárkány csillagképben található GZ Draconis egy régóta ismert kettőscsillag. Mivel a TESS űrtávcső északi folyamatos látóterébe esik, az minden második évben folyamatos fotometriai méréseket végez róla. Az adatsorokból kinyert ETV-görbe alapján a Dr. Borkovits Tamás vezette SZTE HUN-REN Asztrofizikai kutatócsoport egy harmadik komponens jelenlétére következtetett. A pontos adatok ismeretében a rendszer keletkezése modellezhető a benne levő különösen nagy pályahajlást figyelembe véve, amivel a jelenlegi csillag- és bolygókeletkezési tudásunkat árnyalhatnánk. Viszont, jelenleg az irodalomban csak becsléseink vannak a rendszerről. Az illesztett modell szerint a harmadik komponens tömege 0,27 naptömeg, pályája pedig kb. 58°-os hajlásszögű a szórós kettős pályájához képest. Optikailag még nem azonosították, és nem vesz részt fedési eseményekben.
A harmadik komponens jellemzőinek pontosabb meghatározása és fizikai jelegének osztályozása, az általa okozott perturbációs hatáson keresztül a szórós kettős paramétereit felhasználva, az égi mechanikában tárgyalt módszerekkel történhet, amelyhez viszont a szórós kettős pontos jellemzői is szükségesek. Ezek még nem kerültek meghatározásra, mivel a TESS fotometriai mérései önmagukban nem alkalmasak a paraméterek modellezésére, hiszen túl széles sávú szűrőkkel dolgozik és nem biztosítja a szükséges többszín-fotometriát.
Ezért, a kutatómunkám fő célkitűzése a szórós kettős jellemzőinek megismerése lett, mint a projekt részfeladata. Az ehhez szükséges többszín-fotometriai méréseket az SZTE Bajai Obszervatórium ASA 80-as távcsövével végeztem el és dolgoztam fel. A célpontról Dr. Mitnyan Tibor, a kutatócsoport munkatársa már korábban készített radiális sebességméréseket, amelyeket volt szíves rendelkezésemre bocsátani. A szórós rendszerre a fotometriai és radiális adatokat ötvözve illesztettem modellt a PHOEBE programcsomag segítségével, amelyből a kettős rendszer abszolút jellemzőit állapíthattam meg. A méréstől a modellezésig, az eredményekkel együtt olvasható a dolgozatomban.



